ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3594/97 υποβολή: Cristiana Muscardini (NI) προς την Επιτροπή (13 Νοεμβρίου 1997)

Θέμα: Μια ακόμη διάκριση σε βάρος ιταλού πολίτη

Ο δήμαρχος της πόλης Aiseau/Presles συμπεριφέρεται με αλαζονία και ρατσιστική συμπεριφορά εναντίον ενός ιταλού πολίτη ο οποίος ζει και εργάζεται στον εν λόγω δήμο από το 1957, έχοντας να επιδείξει σημαντική προσφορά στον κοινωνικό και αθλητικό τομέα καθώς και στην ενσωμάτωση όλων των κατοίκων διαφορετικών εθνικοτήτων, και όχι μόνο της ιταλικής κοινότητας.

Ο δήμαρχος της εν λόγω πόλης, σε μια προσπάθεια που θα μπορούσε εύλογα να χαρακτηρισθεί ως κατάχρηση εξουσίας, απαλλοτρίωσε ένα οικόπεδο που ανήκε στον κ. Scandereberg το οποίο ο ίδιος διέθετε δωρεάν σε νεαρούς συνδημώτες.

Χωρίς αναφορά στις λεπτομέρειες σχετικά με τις απαράδεκτες ενέργειες του δημάρχου και των δικαστικών αρχών, πρέπει να ληφθεί υπόψη ότι ο κ. Scandereberg είχε επανειλημμένα γνωστοποιήσει την επιθυμία του το οικόπεδο να χρησιμοποιηθεί για την ανοικοδόμηση ενός αθλητικού κέντρου που θα επέτρεπε σε όλους τους νέους της πόλης να βρήσκουν στον αθλητισμό και την αθλητική άμιλλα μια πηγή ισόρροπης πολιτιστικής και κοινωνικής ανάπτυξης. Έχοντας κατά νου την απόφαση που εξέδωσε το Πρωτοδικείο του Charleroi στις 14 Ιουλίου 1997, η οποία ικανοποιεί τα αιτήματα του κ. Scandereberg, θα μπορούσε άραγε η Επιτροπή να παρέμβει ενώπιον των βελγικών αρχών προκειμένου να προστατεύσει τα δικαιώματα των πολιτών της Κοινότητας που κατοικούν στο Βασίλειο του Βελγίου εναντίον κάθε προπσάθειας κατάχρησης εξουσίας; Προτίθεται άραγε η Επιτροπή να ζητήσει από τον Βέλγο Υπουργό Εσωτερικών διευκρινίσεις όσον αφορά τη συμπεριφορά του δημάρχου της πόλης Aiseau/Presles έναντι σε πολίτη της Κοινότητας, να ζητήσει από τον Βέλγο Υπουργό Δικαιοσύνης να διακριβώσει κατά πόσον δεν σημειώθηκαν παραβιάσεις ως προς τη διαδικασία που εφάρμοσαν οι δικαστικές αρχές υποστηρίζοντας τις ενέργειες του δημάρχου και να ελέγξει κατά πόσον ο εν λόγω δήμαρχος δεν άσκησε πιέσεις προκειμένου να μην επιτραπεί στον κ. Scandereberg να ανακτήσει ένα ακίνητο που δικαιωματικά του ανήκε;

Απάντηση του κ. Monti εξ ονόματος της Επιτροπής (6 Ιανουαρίου 1998)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-3012/97 υποβολή: Cristiana Muscardini (NI) προς την Επιτροπή (1η Οκτωβρίου 1997)

Θέμα: Υπέρβαση των «ποσοστώσεων γάλακτος»

Ορισμένα φύλλα του ιταλικού Τύπου έδωσαν δημοσιότητα στις 30 Αυγούστου 1997 σε ορισμένες δηλώσεις που περιέχονται σε ανάλυση του Εθνικού Ελεγκτικού Συνεδρίου, η οποία εκπονήθηκε τον Οκτώβριο του 1995, σχετικά με το περιπεπλεγμένο θέμα των ποσοστώσεων γάλακτος. Από την ανάλυση αυτή προκύπτει ότι η Ιταλία κατέβαλε χρηματικές ποινές ανώτερες της υπέρβασης των ποσοστώσεων γάλακτος που πράγματι παρήχθησαν.

Η Επιτροπή:

- Γνωρίζει το περιεχόμενο του εγγράφου αυτού;

- Συμφωνεί με τη δήλωση ότι η Ιταλία κατέβαλε 2.207 δισ. λιρέττες για μη οφειλόμενες χρηματικές ποινές και οι οποίες αντιστοιχούν στην περίοδο 1989-1993;

- Μπορεί να επιβεβαιώσει εάν η παραγωγή γάλακτος στην Ιταλία αντιστοιχεί στο 60 % των εθνικών αναγκών;

- Βάσει των στοιχείων αυτών, σε ποιό σημείο βρίσκεται η αντιδικία μεταξύ Ιταλίας και Ένωσης στον τομέα του γάλακτος;

Απάντηση του κ. Fischler εξ ονόματος της Επιτροπής (14 Νοεμβρίου 1997)

Η Επιτροπή δεν είναι ενήμερη σχετικά με την ανάλυση του Εθνικού Ελεγκτικού Συνεδρίου της Ιταλίας, στην οποία αναφέρεται το αξιότιμο μέλος του Κοινοβουλίου.

Πρέπει να τονιστεί ότι, πριν την περίοδο 1993-1994, η Ιταλία δεν εφάρμοζε σωστά το καθεστώς των ποσοστώσεων γάλακτος. Συγκεκριμένα, δεν αποδόθηκαν οι ατομικές ποσότητες αναφοράς, ενώ τα στοιχεία για τις παραδόσεις στους αγοραστές δεν προέκυπταν από τις δηλώσεις των τελευταίων αλλά από τις στατιστικές σε εθνικό επίπεδο και τις ενώσεις παραγωγών. Τα συμπεράσματα από την εσφαλμένη εφαρμογή του καθεστώτος εξήχθησαν κατά την εκκαθάριση των λογαριασμών και υπολογίστηκαν βάσει των συμπερασμάτων στα οποία κατέληξαν από κοινού το Συμβούλιο και η Επιτροπή στις 21 Οκτωβρίου 1994. Η Ιταλία πρέπει να καταβάλει στην Κοινότητα συμπληρωματική εισφορά ύψους 3 461,5 δισ. ιταλικών λιρετών (1 715,2 εκατ. Ecu), για τα οικονομικά έτη 1989 ως 1993. Από το ποσό αυτό, η Ιταλία έχει ήδη καταβάλει το 90,5 %. Οι χρηματικές ποινές που επιβλήθηκαν κατά την εκκαθάριση των λογαριασμών δεν αμφισβητήθηκαν από κανένα κράτος μέλος, ενώ η Επιτροπή δε διαθέτει στοιχεία που θα έθεταν υπό αμφισβήτηση τις ισχύουσες οικονομικές συνέπειες.

Η Επιτροπή δεν έχει στη διάθεσή της όλα τα απαραίτητα στοιχεία, όπως είναι, για παράδειγμα, η κατανάλωση και οι εμπορικές ανταλλαγές προϊόντων γάλακτος, ούτε καν σαφείς και αξιόπιστες πληροφορίες σχετικά με την παραγωγή, που να της επιτρέπουν να καθορίσει με σχετική ακρίβεια το ποσοστό αυτοτροφοδότησης στην Ιταλία. Επομένως, πρέπει να τονίσουμε ότι οι ποσοστώσεις δεν καθορίστηκαν σε σχέση με το ποσοστό αυτοτροφοδότησης ανά κράτος μέλος αλλά βάσει της τρέχουσας παραγωγής σε αυτό. Όλα τα άλλα κριτήρια και, κυρίως, ο πληθυσμός ή η κατανάλωση στο υπό εξέταση κράτος μέλος θα καθιστούσαν αδύνατη μια συμφωνία επί του καθεστώτος, είτε θα οδηγούσαν στον καθορισμό ιδιαίτερα υψηλής συνολικής ποσότητας για όλη την Κοινότητα.

Το περιεχόμενο της ανωτέρω απάντησης ουδέποτε τέθηκε υπό αμφισβήτηση, με αποτέλεσμα να μην υφίσταται οιαδήποτε σχετική διαφωνία μεταξύ της Ιταλίας και της Επιτροπής.
ΓΡΑΠΤΗ ΕΡΩΤΗΣΗ E-3110/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Ευρωπαϊκή νομοθεσία για τους μοτοσικλετιστές

Πρόσφατα ο ιταλικός τύπος ασχολήθηκε με ορισμένες νέες κοινοτικές διατάξεις που αφορούν τους μοτοσικλετιστές και τον εξοπλισμό τους. Τα σχετικά δημοσιεύματα προκάλεσαν τις διαμαρτυρίες των ιταλικών ενώσεων μοτοσικλετιστών, οι οποίες υποστήριξαν ότι οι νέες διατάξεις θα είναι εις βάρος των χρηστών διτρόχων οχημάτων, και ότι βασίζονται σε εκτιμήσεις των προϋποθέσεων ασφαλείας που είναι αρκετά συζητήσιμες σε ορισμένες πτυχές τους.

Κατόπιν τούτου, ερωτάται η Επιτροπή:

1. εάν είναι σε θέση να καθορίσει ακριβώς τη φύση και την μελλοντική πορεία των προτάσεων του Επιτρόπου Kinnock όσον αφορά τους μοτοσικλετιστές 7

2. εάν είναι σε θέση να εκφέρει άποψη σχετικά με την ανάγκη να ενθαρρυνθεί, αντί να ποινικοποιηθεί, η χρήση των διτρόχων που, μεταξύ άλλων, αποδεικνύεται ότι αποτελούν μια από τις λίγες μορφές μεταφοράς σε θέση να ανακουφίσουν την κυκλοφοριακή συμφόρηση και τη ρύπανση των μεγάλων αστικών κέντρων;

Απάντηση του κ. Kinnock εξ ονόματος της Επιτροπής (17 Νοεμβρίου 1997)

1. Από την ερώτηση του Αξιότιμου Μέλους του Κοινοβουλίου δεν καθίσταται σαφές σε ποιες ειδικές νομοθετικές διατάξεις γίνεται αναφορά. Ωστόσο, μπορεί να λεχθεί ότι κατά την κατάρτιση της νομοθεσίας που διέπει τις μεταφορές, η Επιτροπή έχει ως γνώμονα την ανάγκη προαγωγής της ασφάλειας και προστασίας των καταναλωτών. Άλλες σημαντικές παράμετροι που λαμβάνονται υπόψη είναι η περιβαλλοντική προστασία και η ανάγκη άρσεως των στρεβλώσεων της αγοράς. Υφίσταται ειδική νομοθεσία που καλύπτει τις κατασκευαστικές προδιαγραφές των μοτοσυκλετών στο πλαίσιο των προτύπων περί εγκρίσεως τύπου.

2. Στην Πράσινη βίβλο της Επιτροπής «Το δίκτυο των πολιτών: αξιοποίηση του δυναμικού των δημόσιων επιβατικών μεταφορών στην Ευρώπη» ((COM(95)601. )) επισημαίνονται τα πλεονεκτήματα των μηχανοκίνητων αυτών δικύκλων στις αστικές περιοχές, και ιδιαίτερα η σχετικώς αποδοτική χρήση του χώρου και των καυσίμων.
ΓΡΑΠΤΗ ΕΡΩΤΗΣΗ E-3107/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Εκτίμηση περιβαλλοντικών επιπτώσεων του τμήματος της σιδηροδρομικής γραμμής τρένων υψηλής ταχύτητας Ρώμης-Νεαπόλεως

Εδώ και αρκετό καιρό, η εισαγγελία της Ρώμης έχει ξεκινήσει τη διενέργεια έρευνας σχετικά με τις εργασίες κατασκευής του τμήματος της σιδηροδρομικής γραμμής τρένων υψηλής ταχύτητας Ρώμης-Νεαπόλεως. Μέχρι στιγμής, φαίνεται ότι για το έργο αυτό δαπανήθηκαν περί τα 5 δισεκατομμύρια λιρέτες για ασήμαντες εργασίες, που κατά μεγάλο μέρος αφορούν προκαταρκτικές μελέτες και γνωμοδοτήσεις. Οι δαπάνες αυτές, οι οποίες, φαίνεται να είναι σαφώς δυσανάλογες προς τον όγκο του εκτελεσθέντος έργου, είναι ακριβώς το αντικείμενο της προαναφερθείσας έρευνας. Συγκεκριμένα, δεν είναι απολύτως σαφείς οι διαδικασίες με τις οποίες η μελέτη περιβαλλοντικών επιπτώσεων του έργου ανατέθηκε στο Κέντρο Μελετών Nomisma το οποίο ιδρύθηκε από τον σημερινό πρόεδρο του υπουργικού συμβουλίου Romano Prodi, που τον καιρό της ανάθεσης του έργου ήταν εγγυητής για θέματα υψηλής ταχύτητας. (Garante dell'Alta velocitΰ).

Κατόπιν τούτου ερωτάται η Επιτροπή:

1. εάν γνωρίζει την έρευνα της εισαγγελίας της Ρώμης για τη σιδηροδρομική γραμμή τρένων υψηλής ταχύτητας Ρώμης-Νεαπόλεως 7

2. εάν υπήρξαν παραβιάσεις της κοινοτικής νομοθεσίας όσον αφορά την σύναψη δημοσίων συμβάσεων υπηρεσιών σε σχέση με το έργο κατασκευής της γραμμής τρένων υψηλής ταχύτητας Ρώμης-Νεαπόλεως 7

3. εάν οι μελέτες περιβαλλοντικών επιπτώσεων του έργου αυτού που εκπονήθηκαν από την εταιρία Nomisma έγιναν σύμφωνα με την κοινοτική οδηγία 85/337/ΕΟΚ ((ΕΕ L 175 της 5.7.1985, σελ. 40.))

Απάντηση του κ. Monti εξ ονόματος της Επιτροπής (19 Νοεμβρίου 1997)

1. Η Επιτροπή αγνοεί την έρευνα της εισαγγελίας της Ρώμης για το θέμα της σιδηροδρομικής γραμμής τρένων υψηλής ταχύτητας Ρώμης-Νάπολης. Οι ποινικές διαδικασίες που κινούν οι εθνικές δικαστικές αρχές δεν αποτελούν καθαυτές το αντικείμενο εξέτασης εκ μέρους της Επιτροπής.

2. Το Αξιότιμο Μέλος παρακαλείται να γνωστοποιήσει στην Επιτροπή τα στοιχεία που διαθέτει και τα οποία θα υποδήλωναν ενδεχομένως στην προκειμένη περίπτωση την ύπαρξη παράβασης του κοινοτικού δικαίου σχετικά με τις δημόσιες συμβάσεις.

3. Όσον αφορά το συμβιβάσιμο της διαδικασίας εκτίμησης των περιβαλλοντικών επιπτώσεων με την οδηγία 85/33//ΕΟΚ του Συμβουλίου της 27ης Ιουνίου 1985 για την εκτίμηση των επιπτώσεων ορισμένων σχεδίων δημόσιων και ιδιωτικών έργων στο περιβάλλον ((ΕΕ L 175 της 5.7.1985. )), το Αξιότιμο Μέλος παραπέμπεται στην απάντηση που δόθηκε στην γραπτή του ερώτηση Ε-2351/97 ((ΕΕ C 82 της 17.3.1998, σελ. 62. )).
ΓΡΑΠΤΗ ΕΡΩΤΗΣΗ E-3438/97 υποβολή: Cristiana Muscardini (NI) προς την Επιτροπή (31 Οκτωβρίου 1997)

Θέμα: Υγειονομικές συνθήκες στα σωφρονιστικά ιδρύματα

Η ερώτηση, εν συνεχεία άλλων ερωτήσεων που υπέβαλα για το ίδιο θέμα κατά την παρούσα και την προηγούμενη κοινοβουλευτική περίοδο, καταγγέλλοντας τους θανάτους από λεπτοσπείρωση κατά τον περασμένο Αύγουστο στη φυλακή του San Vittore του Μιλάνου και αναφερόμενη στις αχαρακτήριστες υγειονομικές συνθήκες που επικρατούν σε πολλές φυλακές τόσο στην Ιταλία όσο και στις άλλες κοινοτικές χώρες, επαναλαμβάνει το αίτημά της για τη συγκρότηση μιας επιτροπής έρευνας που θα ελέγξει τις συνθήκες ζωής και υγιεινής στα σωφρονιστικά ιδρύματα.

Απάντηση του κ. Santer εξ ονόματος της Επιτροπής (25 Νοεμβρίου 1997)

Η ερώτηση που τέθηκε ανήκει αποκλειστικά στη δικαιοδοσία των αρμόδιων εθνικών αρχών και όχι της Επιτροπής.
ΓΡΑΠΤΗ ΕΡΩΤΗΣΗ E-3005/97 υποβολή: Roberta Angelilli (NI) προς την Επιτροπή (1η Οκτωβρίου 1997)

Θέμα: Ευρωπαϊκοί κανονισμοί για τη μείωση της ατμοσφαιρικής ρύπανσης και την προστασία της ποιότητας ζωής στις πόλεις

Απαντώντας στην ερώτηση Ε-1673/97 ((ΕΕ C 45 της 10.2.1998, 78.)) η Επιτροπή κατέστησε γνωστό ότι βάσει της Οδηγίας 96/62/ΕΚ ((ΕΕ L 296 της 21.11.1996, σελ. 55.)) θα επεξεργαστεί νέες προτάσεις για την ποιότητα του αέρα και της ζωής στις πόλεις.

Αναφέρθηκε επίσης σε μια νέα στρατηγική της που ενέκρινε στις 18 Ιουνίου 1996 για τη μείωση της ρύπανσης από οχήματα.

Υπό το πρίσμα των ανωτέρω ερωτάται η Επιτροπή:

1. Με ποιό τρόπο και πότε η Επιτροπή θα διατυπώσει τις προτάσεις της βάσει της Οδηγίας 96/62/ΕΚ;

2. Ποιές είναι συνοπτικά οι κατευθυντήριες γραμμές της νέας στρατηγικής που ενεκρίθη τον Ιούνιο του 1996 από την Επιτροπή και ποιά είναι τα επίσημα έγγραφα αναφοράς επί του θέματος;

Απάντηση της κας Bjerregaard εξ ονόματος της Επιτροπής (7 Νοεμβρίου 1997)

1. Στις 8 Οκτωβρίου 1997 εγκρίθηκε πρόταση για οδηγία του Συμβουλίου σχετικά με τις οριακές τιμές για το διοξείδιο του θείου, τα οξείδια του αζώτου, τα αιωρούμενα σωματίδια και τον μόλυβδο στον ατμοσφαιρικό αέρα ((Έγγρ.COM(97)500. )).

2. Η στρατηγική για τον έλεγχο των ατμοσφαιρικών εκπομπών των οδικών μεταφορών που εγκρίθηκε στις 18 Ιουνίου 1996 από την Επιτροπή ((Έγγρ. COM(96)248. )) βασίζεται στα αποτελέσματα του προγράμματος Auto Oil. Σκοπός της στρατηγικής αυτής είναι να βελτιωθεί η ποιότητα του ατμοσφαιρικού αέρα στην Κοινότητα μέχρι το έτος 2010 χάρη σε μείωση των εκπομπών ρύπων μεταξύ 60 και 70 % έναντι του 1996, μείωση που θα βασίζεται σε ολοκληρωμένη, ισοσταθμισμένη προσέγγιση με την κατάλληλη σχέση κόστους-οφέλους. Στο πλαίσιο αυτό και ως μέρος της εν λόγω στρατηγικής εγκρίθηκαν δύο νομοθετικές προτάσεις οι οποίες αποσκοπούν, αφενός, στην βελτίωση των καυσίμων βενζίνης και ντήζελ ((Έγγρ. COM(97)271. )) και, αφετέρου, στον καθορισμό αυστηρότερων προδιαγραφών για τα οχήματα ιδιωτικής χρήσης2 (καθώς και για τα ελαφρά επαγγελματικά οχήματα) που θα πρέπει να επιτευχθούν μέχρι το 2000.

Οινομοθετικές διατάξεις απετέλεσαν αντικείμενο πρώτης ανάγνωσης στο Κοινοβούλιο (10 Απριλίου 1997) και κοινής θέσης του Συμβουλίου (7 Οκτωβρίου 1997).
ΓΡΑΠΤΗ ΕΡΩΤΗΣΗ E-3075/97 υποβολή: Amedeo Amadeo (NI) προς το Συμβούλιο (2 Οκτωβρίου 1997)

Θέμα: Πρόσβαση στο επάγγελμα του οδικού μεταφορέα

Η ερώτηση αφορά την «Πρόταση οδηγίας του Συμβουλίου που τροποποιεί την οδηγία 96/26/ΕΚ για την πρόσβαση στο επάγγελμα του οδικού μεταφορέα εμπορευμάτων και επιβατών και την αμοιβαία αναγνώριση των διπλωμάτων, πιστοποιητικών και άλλων τίτλων με σκοπό να διευκολυνθούν οι εν λόγω μεταφορείςστην άσκηση του επαγγέλματός τους στις εθνικές και διεθνείς μεταφορές» (έγγρ. COM(97) 0025 τελικό - 97/0029 SYN) ((ΕΕ C 95 της 24.3.1997, σελ. 66. )): Η εν λόγω πρόταση αποσκοπεί στην εναρμόνιση των όρων πρόσβασης στο επάγγελμα του οδικού μεταφορέα καθώς και στην ενίσχυση της αγοράςτων οδικών μεταφορών.

Εφιστάται η προσοχή στην αυξανόμενη συμμετοχή των μεταφορέων σε διμερείς σχέσεις εμπορίου αγαθών και επιβατών το οποίο πραγματοποιείται μεταξύ των κρατών μελών και των ΧΚΑΕ. Στο πνεύμα της εναρμόνισης, στόχος που εξακολουθεί να επιδιώκεται από την ΕΕ, και προς αποφυγήν πρακτικών που μπορούν να οδηγήσουν σε στρέβλωση του ανταγωνισμού, καθώς επίσης και για την προώθηση ίσων όρων για όλους, ζητείται από το Συμβούλιο να εξετάσει επειγόντως το ενδεχόμενο διεύρυνσης του πεδίου εφαρμογής της εν λόγω οδηγίας και στους μεταφορείς που είναι εγκατεστημένοι στις ΧΚΑΕ που συμμετέχουν σε διμερές εμπορικές σχέσεις με τα κράτη μέλη.

Απάντηση (15 Ιανουαρίου 1998)

Κατά τις συζητήσεις που διεξήχθησαν με τις χώρες της Κεντρικής και Ανατολικής Ευρώπης στα πλαίσια του διαρθρωμένου διαλόγου που καθιερώθηκε για την προετοιμασία της προσχώρησης αυτών των χωρών στην Κοινότητα, το Συμβούλιο τόνισε ότι είναι αναγκαίο να προετοιμασθούν αυτές οι χώρες ενεργά, ώστε να αναλάβουν το κοινοτικό κεκτημένο με όλες τις πτυχές του (τεχνικές, κοινωνικές, ασφάλειας και άλλες).

Ειδικότερα όσον αφορά την οδηγία 96/26/ΕΚ στην οποία παραπέμπει το αξιότιμο μέλος του Κοινοβουλίου, οκτώ συνδεδεμένες χώρες της Κεντρικής και Ανατολικής Ευρώπης δήλωσαν στην Επιτροπή ότι προτίθενται να εναρμονίσουν τη νομοθεσία τους με την οδηγία αυτή μέχρι την 1η Ιανουαρίου 1998. ((πρβ. απάντηση της Επιτροπής της 17ης Νοεμβρίου 1997 στη γραπτή ερώτηση του κ. AMADEO αριθ. Ε-3076/97. ))
ΓΡΑΠΤΗ ΕΡΩΤΗΣΗ E-3018/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Δασοπονία

Σχετικά με «την κατάσταση και τα προβλήματα της δασοπονίας στην Ευρωπαϊκή Ένωση και τις δυνατότητες ανάπτυξης δασικών πολιτικών» (έγγρ. CES 476/97) ((ΕΕ C 206 της 07.07.1997, σελ. 128. )).

Στα πλαίσια της αγροτικής πολιτικής, η αναδάσωση έχει θεμελιώδη σημασία στο βαθμό που μπορεί να αμβλύνει τις επιπτώσεις της αγρανάπαυσης, η οποία εφαρμόσθηκε με τη μεταρρύθμιση της ΚΑΠ, να συμβάλει στην επίλυση του προβλήματος της έλλειψης ξύλου στο εσωτερικό της Ευρωπαϊκής Ένωσης και να προστατεύσει το περιβάλλον.

Ζητείται από την Ευρωπαϊκή Επιτροπή ο βασικός προσανατολισμός της δασικής στρατηγικής της ΕΕ να είναι η εξασφάλιση και η βελτίωση των απαραίτητων όρων για μια οικονομία και μια δασική βιομηχανία αποδοτική η οποία να σέβεται το περιβάλλον, αλλά και η ανάπτυξη αγροτικών διαρθρώσεων και η οικονομική κατάσταση της βιομηχανίας του τομέα.

Ζητείται, εξάλλου, η Ένωση να χρησιμοποιήσει τους ίδιους πόρους για την προστασία των δασών και την υποστήριξη των αγροτικών περιοχών, για σκοπούς έρευνας, επιμόρφωσης και ενημέρωσης, παρέχοντας, εξάλλου, και συμβουλευτικές υπηρεσίες. Θα έπρεπε να ενισχυθεί ο συντονισμός στο δασικό τομέα.

Κοινή απάντηση του κ. Fischler εξ ονόματος της Επιτροπής στις γραπτές ερωτήσεις E-3017/97 και E-3018/97 (7 Νοεμβρίου 1997)

Το αξιότιμο μέλος του Κοινοβουλίου αναφέρεται στη γνωμοδότηση της Οικονομικής και Κοινωνικής Επιτροπής (ΟΚΕ) σχετικά με την κατάσταση και τα προβλήματα της δασοκομίας στην Κοινότητα και στις δυνατότητες ανάπτυξης δασικών πολιτικών.

Η Επιτροπή εκτίμησε ιδιαίτερα την εν λόγω έκθεση και συμμερίζεται τη γνώμη του αξιότιμου μέλους του Κοινοβουλίου από πολλές απόψεις, κυρίως όσον αφορά το ζήτημα της βιώσιμης διαχείρισης των δασών, το οποίο καλύπτει εξίσου ικανοποιητικά οικονομικές, περιβαλλοντικές και κοινωνικές πτυχές, καθώς και το ρόλο των δασών και των σχετικών μ'αυτά βιομηχανιών ως πηγών δημιουργίας θέσεων απασχόλησης και εσόδων στον αγροτικό χώρο.

Και αυτό το έτος, η Επιτροπή πρόκειται να υποβάλει έκθεση για την εφαρμογή δασικών μέτρων στή γεωργία, η οποία θα επισημαίνει τις οικονομικές, περιβαλλοντικές και κοινωνικές επιπτώσεις των μέτρων. Εξάλλου, η έκθεση της επιτροπής γεωργίας και αγροτικής ανάπτυξης του Κοινοβουλίου (Α4-0414/96) παρουσιάζει τις κοινοτικές δραστηριότητες προς όφελος του δασικού τομέα.

Στις αρχές του 1999, η Επιτροπή θα υποβάλει, ως απάντηση στο ψήφισμα του Κοινοβουλίου για τη δασική στρατηγική εντός της Κοινότητας, που κατατέθηκε στις 30 Ιανουαρίου 1997, πρόταση για τη θέσπιση ευρωπαϊκής δασικής στρατηγικής που, εκτός άλλων, θα λαμβάνει υπόψη της τους στόχους του «Προγράμματος Δράσης 2000 ((Έγγρ. COM(97)2000 τελικό. ))».
ΓΡΑΠΤΗ ΕΡΩΤΗΣΗ E-3066/97 υποβολή: Amedeo Amadeo (NI) προς την Επιτροπή (2 Οκτωβρίου 1997)

Θέμα: Σήμανση των τροφίμων

Η ερώτηση αφορά την «Πρόταση οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 79/112/ΕΟΚ για την προσέγγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων» (έγγρ. COM(97) 0020 τελικό - 97/0027 COD) ((ΕΕ C 106 της 04.04.1997, σελ. 5. )):

Ενώ θεωρούμε αποδεκτή την πρόταση, καλούμε εντούτοις την Επιτροπή να εκτιμήσει εάν θα θεωρούσε σκοπιμότερο να καθορίζει η Μόνιμη Επιτροφή Τροφίμων τους ειδικούς τρόπους που αφορούν τη σήμανση των οινοπνευματωδών ποτών αντί των επιτροπών κοινής οργάνωσης της αγοράς.

Απάντηση του κ. Bangemann εξ ονόματος της Επιτροπής (11 Νοεμβρίου 1997)

Οι κοινοτικές κανονιστικές διατάξεις που εφαρμόζονται αντιστοίχως στους οίνους, στους αφρώδεις οίνους, στους οίνους λικέρ, στους αφρίζοντες οίνους, τους αρωματικούς οίνους και τα οινοπνευματώδη ποτά, περιέχουν ήδη αναφορές σχετικά με την επισήμανση των εν λόγω ποτών. Ως εκ τούτου, η Επιτροπή θεωρεί φυσικό ότι η θέσπιση των ρυθμίσεων των σχετικών με την επισήμανση των συστατικών των εν λόγω ποτών θα πραγματοποιηθεί στο πλαίσιο των εν λόγω κανονιστικών διατάξεων και τηρουμένων των εν προκειμένω εφαρμοστέων διαδικασιών. Η επιλογή αυτή δικαιολογείται επίσης από το γεγονός ότι οι εμπειρογνώμονες που συμμετέχουν στις συνεδριάσεις των επιτροπών που αναφέρονται στις εν λόγω κανονιστικές διατάξεις έχουν βαθιά γνώση της ιδιαιτερότητας των εν λόγω ποτών.

Για τα ποτά τα οποία, όπως η μπύρα ή ο μηλίτης, δεν αποτελούν το αντικείμενο κάθετων κανονιστικών ρυθμίσεων σε κοινοτικό επίπεδο, εφαρμόζεται η διαδικασία της μόνιμης επιτροπής τροφίμων που θεσπίστηκε με την απόφαση 64/414/ΕΟΚ του Συμβουλίου της 13 Νοεμβρίου 1969 ((ΕΕ L 291 της 19.11.1969. )).
ΓΡΑΠΤΗ ΕΡΩΤΗΣΗ E-3042/97 υποβολή: Amedeo Amadeo (NI) προς την Επιτροπή (1η Οκτωβρίου 1997)

Θέμα: Λευκό Βιβλίο για τους σιδηρόδρομους

Η ερώτηση αφορά τη γνωμοδότηση της Οικονομικής και Κοινωνικής Επιτροπής για το Λευκό Βιβλίο «Στρατηγική ανασυγκρότησης των σιδηροδρόμων της Κοινότητας» ((ΕΕ C 206 της 7.7.1997, σελ. 23. )):

Παλαιές οφειλές, βελτίωση της οικονομικής κατάστασης και της υποδομής. Ένα σημαντικό στρατηγικό στοιχείο της επιδιωκόμενης ελευθέρωσης που παρουσιάζεται στο Λευκό Βιβλίο είναι η ανεξάρτητη εμπορική διαχείριση.

Για αυτήν και για την υλοποίηση της Οδηγίας 91/440/ΕΟΚ ((ΕΕ L 237 της 24.8.1991, σελ. 25. )) για την ανάπτυξη των σιδηροδρομικών επιχειρήσεων της Κοινότητας, σημαντική προϋπόθεση αποτελεί η εξάλειψη των παλαιών οφειλών. Ερωτάται η Επιτροπή εάν αληθεύει ότι αυτή η εξάλειψη των παλαιών οφειλών έγινε κατά τρόπο ατελή και άνισο στα διάφορα κράτη και καλείται να αναλάβει επειγόντως μέτρα αποκατάστασης.

Απάντηση του κ. Kinnock εξ ονόματος της Επιτροπής (31 Οκτωβρίου 1997)

Η Επιτροπή πιστεύει ότι η ελάφρυνση από τα παλαιά χρέη, προκειμένου να δημιουργηθούν υγιείς οικονομικές συνθήκες, αποτελεί ουσιαστικό μέρος οιασδήποτε στρατηγικής αναζωογόνησης των κοινοτικών σιδηροδρόμων. Η οδηγία 91/440/ΕΟΚ για την ανάπτυξη των κοινοτικών σιδηροδρόμων υποχρεώνει ήδη τα κράτη μέλη να συνδράμουν στη μείωση των οφειλών σε επίπεδο που να μην εμποδίζει την ορθή οικονομική διαχείριση. Η Επιτροπή έχει αρχίσει την εκπόνηση μελέτης για την πρόοδο που έχει επιτελεσθεί στη μείωση των οφειλών και θα παρουσιάσει τα αποτελέσματα σε γενική ανακοίνωση για την εφαρμογή και τα αποτελέσματα της οδηγίας 91/440/ΕΟΚ, την οποία προτίθεται να παρουσιάσει στο Συμβούλιο και το Ευρωπαϊκό Κοινοβούλιο στις αρχές του επομένου έτους.
ΓΡΑΠΤΗ ΕΡΩΤΗΣΗ E-3134/97 υποβολή: Giuseppe Rauti (NI) προς την Επιτροπή (13 Οκτωβρίου 1997)

Θέμα: Η χρηματοδότηση της πρωτοβουλίας «Brianza per il cuore»

Γνωρίζει άραγε η Επιτροπή το σχέδιο «Brianza per il cuore» που προωθεί μία μη κερδοσκοπικού χαρακτήρα ένωση από την Monza, σκοπός της οποίας είναι ο συντονισμός όλων των δραστηριοτήτων στον τομέα της καρδιολογίας για την περιοχή της Brianza; Η πρωτοβουλία αυτή έχει προκαλέσει ιδιαίτερο ενδιαφέρον σε μεγάλο τμήμα της περιοχής και απετέλεσε αντικείμενο αναφοράς που υπέγραψαν περισσότερα από 5000 άτομα ενώ παρενέβησαν η μεγάλη τοπική εφημερίδα «Il Cittadino», η τοπική λέσχη Rotary, διάφορες τράπεζες και επιχειρήσεις υπέρ του Νοσοκομείου «San Gerardo» της Monza χάρη στις προσπάθειες που κατέβαλαν ο Δόκτωρ Palmiro Boni και ο κ. Della Torre.

Έχοντας υπόψη τα προαναφερθέντα, και με αφορμή το γεγονός ότι στις 3 προσεχούς Οκτωβρίου θα πραγματοποιηθεί στην Monza ένα συνέδριο κατά τη διάρκεια του οποίου θα παρέμβουν εκπρόσωποι θεσμικών οργάνων (του Δήμου και της περιφέρειας) καθώς και του Νοσοκομείο για την κατάρτιση ενός πραγματικού «επιτελικού σχεδίου», σκοπεύει άραγε η Επιτροπή να παρέμβη με χρηματοδότηση ή άλλη μορφή στήριξης, βοήθειας ή ενθάρρυνσης, προκειμένου να καταστήσει σαφές ότι η κοινοτική αλληλεγγύη είναι ουσιαστική και υπέρ των πληθυσμών και των περιφερειών όπου απαιτούνται συγκεκριμένες παρεμβάσεις με ευρύ αντίκτυπο και ιδιαίτερη κοινωνική σημασία;

Απάντηση του κ. Flynn εξ ονόματος της Επιτροπής (1η Δεκεμβρίου 1997)

Παρά τις έρευνες που έχουν γίνει ενώπιον ευρωπαϊκών και ιταλικών οργανισμών αρμόδιων για τον τομέα των καρδιοαγγειακών ασθενειών, δεν υπάρχει καμία πληροφορία σχετικά με το σχέδιο «Brianza per il cuore».

Κάθε έτος καταρτίζεται και δημοσιεύεται στην Επίσημη Εφημερίδα πρόγραμμα εργασίας για το πρόγραμμα προώθησης της υγείας στο οποίο αναφέρονται οι προτεραιότητες για το επόμενο έτος. Λαμβάνοντας υπόψη αυτές τις προτεραιότητες καθώς και τις κύριες γραμμές του προγράμματος δράσης, τα σχέδια υποβάλλονται σε διαδικασία αξιολόγησης, η οποία συμπεριλαμβάνει τη γνώμη της επιτροπής του προγράμματος και ολοκληρώνεται με μια απόφαση της Ευρωπαϊκής Επιτροπής σχετικά με τα προς υποστήριξη σχέδια. Στη διάρκεια αυτής της επιλογής παρέχεται προτεραιότητα στα σχέδια μεγάλης εμβέλειας που προσφέρουν πραγματική ευρωπαϊκή προστιθέμενη αξία.

Κατά την τελευταία αξιολόγηση των σχεδίων (15 Σεπτεμβρίου 1997) στο πλαίσιο αυτού του προγράμματος, κανένα σχέδιο σχετικό με σεμινάριο προβλεπόμενο για τις 3 Οκτωβρίου 1997 δεν είχε αποσταλεί και επομένως δεν μπόρεσε να ληφθεί υπόψη.